गुड़गांव. भारतीय जनता पार्टी से जुड़े कारोबारी प्रियव्रत भारद्वाज के घर, ऑफिस व बसई स्थित कंपनी सहित चार ठिकानों पर आयकर विभाग की 27 सदस्यीय टीम ने लगातार 24 घंटे तक छापेमारी की। इस दौरान आयकर विभाग की टीम ने भारद्वाज के घर, आफिस व कंपनी सहित सभी संपत्तियों के दस्तावेज अपने कब्जे में ले लिए।
आयकर विभाग के अधिकारियों ने भारद्वाज पर 40 लाख रुपए का जुर्माना लगाया। छापेमारी से आहत भारद्वाज ने माना है कि आयकर की रिटर्न आदि जमा करने में उसके कर्मचारियों ने लापरवाही बरती थी। साथ ही आरोप लगाया कि किसी ने रंजिश के तहत उन पर छापेमारी करवाई है।
इनकम टैक्स की ज्वाइंट कमिश्नर नेहा चौधरी की अगुवाई में 27 सदस्यीय टीम बुधवार ने सुबह 10 बजे शीतला माता मंदिर रोड पर प्रियव्रत भारद्वाज के घर से छापेमारी करनी शुरू कर की। इसके बाद पूरी टीम उनके सेक्टर-5 स्थित ऑफिस पहुंची तो आसपास के लोग भी एकत्रित हो गए। लेकिन लोगों को टीम ने हटा दिया और भारद्वाज परिवार के सभी मोबाइल फोन व कैमरे आदि बंद करा दिए। यहां से टीम ने संपत्ति के सभी दस्तावेज कब्जे में ले लिए। इसके बाद उनके डीएलएफ स्थित ऑफिस, बसई स्थित सियोना मॉडूलर किचन में भी छापेमारी की। यहां से भी सभी दस्तावेज लिए।
भारद्वाज ने बताया कि इनकम टैक्स की टीम ने उससे 40 लाख रुपए का चेक जुर्माने के रूप में लिया है। जिसे बैंक से 40 लाख रुपए का चालान जमा करके वापस लेना होगा। इसके अलावा टीम ने उसके खिलाफ केस दर्ज कर लिया है। भारद्वाज ने बताया कि टीम ने पूरी तैयारी के साथ छापेमारी की थी। उनके सभी कार्यालयों व घर के आसपास एक दिन ही पहले ही रैकी की गई थी। इसके अलावा सभी संपत्तियों से संबंधित दस्तावेज आदि टीम के पास पहले से मौजूद थे।
hin_Deva hin_Deva hin_Deva hin_Deva